Prerano rođenim bebama prijete zdravstveni rizici
Više od 60 posto djece premale porođajne težine pati od zdravstvenih ili funkcionalnih problema, što je dva do tri puta više nego kod d
Napredak medicine omogućuje sve većem broju nedonošenih beba da prežive. No, nova studija, objavljena u "Journal of American Medical Association" ukazuje na moguće dugoročne zdravstvene probleme za mnogu od te djece. Jedinica za intenzivnu neonatalnu njegu prvi je dom mnoge prerano rođene novorođenčadi. Stopa preživljavanja takvih beba dramatično se poboljšala zahvaljujući napretku medicinske skrbi. Ali, kako pokazuje jedna nova studija, mnoga od te djece sučeljavaju se tijekom odrastanja sa čitavim nizom zdravstvenih problema. Dr. Maureen Hack i njezini kolege sa Sveučilišta Case Western Reserve proučili su više od dvije stotine beba rođenih prerano i usporedili ih sa skupinom prosječnih beba. Njihovi nalazi ukazuju na mnoge potencijalne probleme za bebe rođene sa znatno nižom porođajnom težinom od normalne: "Emocionalni problemi, teškoće pri učenju, problemi vida i sluha, pa i mnogo teži poput problema pri hodanju, govoru, te održavanju temeljnih funkcija – mogućnosti samostalnog korištenja kupaone i zahoda ...", nabraja moguće probleme dr. Hack. Više od 60 posto djece premale porođajne težine pati od zdravstvenih ili funkcionalnih problema, što je dva do tri puta više nego kod djece prosječne porođajne težine. Međutim, mnoga od te djece, uz specijaliziranu pomoć, mogu voditi relativno normalan život. "Većina takve djece funkcionira u svakodnevnom životu – idu u školu, u redovne razrede -, ali, mnogima treba dodatna pomoć pri obrazovanju," kaće dr. Hack. Mnogo veća pomoć potrebna je za njih oko 10 posto koliko ih pati bilo od cerebralne paralize, sljepoće ili gluhoće, kaže dr. Maureen Hack, sa sveučilišta Case Western Reserve u Clevelandu.